**Radnóti Miklós költészetének poétikai és műfaji sokszínűsége**

Radnóti Miklós egy asszimilált zsidó családban látja meg a napvilágot 1909-ben Glatter Miklós néven. 1927-ben kereskedelmi érettségit tesz, majd Sík Sándor és Ortutay Gyula pártfogásában elvégzi 1934-ben a Szegedi Tudományegyetemet. Még 1932-ben katolizált. Hamarosan a Nyugat munkatársa lesz és 1937-ben Baumgarten díjat kap. Költészetében folyamatosan jelen van kemény tárgyilagos bizonyosságként a haláltudat. Első munkaszolgálatára 1940-ben vonul be, a harmadikra és egyben utolsóra 1944-ben.

Az első korszakában főleg a **Nyugat** és az **avantgárd** (a 20. század első évtizedeiben jelentkező újító művészeti mozgalmak) irányzatok – ezen belül is főleg az **expresszionizmus** (a külső körülményektől függetlenül, a művész belső látomásait, érzéseit, lelki élményeit törekszik kivetíteni.)– hatottak rá. Ezek a versei „**szabályozott szabadversek**”, tehát a versek kötetlen formájúak, szabályoktól mentesek és rímtelenek, viszont a klasszikus görög-római ritmus észrevehető. A versek témái a természet, a szerelem és az élvezetek hajszolása. Ebben az időszakban született 3 verseskötete: a ***Pogány köszöntő, Újmódi pásztorok éneke****, Lábadozó szél*. Ezek címe is hangsúlyozza az **antik bukolikus költészet**tel való kapcsolatát a költőnek.

Második költői korszakában művein kezdett érződni az **újklasszicizmus** hatása. Egyre kevesebb szabadverset írt. Versei leegyszerűsödtek, kötöttebbé váltak formailag. Az első ilyen verseket tartalmazó kötete az ***Újhold***(1935). Ebben visszatér a **kötött formák**hoz, a **szabályos strófaszerkezet**hez s a **rímes-időmértékes verselés** használatához. A *Járkálj csak, halálraítélt* - ben a klasszicizmust az antifasiszta küzdelem határozza meg. A vers az *Újhold* végén szerepel, hangsúlyos helyen. 1933-tól a **haláltudat** beépül a mindennapjaiba, költészetébe. A *Tétova ódában* (1943) az otthoni idill, a boldog szerelem felértékelődik a halál fenyegetettsége mellett.

Utolsó éveiben Radnóti lírájának tartalma és lényege a küzdelem volt az embertelenség ellen a költészet eszközeivel. Felújít egy sajátos antik műfajt: az **eklogát**. Vergilius IX. eklogájának fordítása után fogant meg benne az a szándék, hogy ő is írjon ilyen költeményeket.

**Eclogae** (eklogé): szemelvények, válogatott versek

A görög bukolosz („marhapásztor”) szó alapján nevezzük a pásztorköltészetet **bukolikus költészet**nek, **bukoliká**nak. Később a vergiliusi cím (Eclogae) nyomán ezt a műfajt **ekloga** névvel is illették.

A műfaj megteremtője – Vergilius mintaképe – a szicíliai születésű görög Theokritosz (i.e. 3. század). **Idill**nek nevezett költeményeiben (a görög eidüllion: „képecske”, „életkép” szóból) ő szerepeltetett először pásztorokat. Hexameterekben írt és párbeszédes formájú verseiben a pásztorok a természet meghitt közelségében élnek: nyájukat őrzik, beszélgetnek, dalolnak, szerelmeskednek. Eszményített világ ez: a korabeli társadalmi-politikai valóságból elvágyódó s egy új aranykor után áhítozó emberi közérzet jelenik meg itt.

Az ***Első ecloga*** Vergilius és Theokritosz hagyományait eleveníti fel. A Költő és a Pásztor **párbeszédére** épül. A ***Második ecloga*** általában **hexameterekben** írt költemény, mely a Pilóta (repülő) és a Költő dialógusára épül. A katonák lelki veszteségét és fájdalmát jeleníti meg. A ***Harmadik Ecloga*** voltaképp a költő monológja a Múzsához. A ***Negyedik eclogát*** 1943. március 15-én írta. Ekkor még van remény arra, hogy Magyarország elkerülje a háborút. A vers a Hang (optimista) és a Költő (pesszimista) párbeszédére épül. A pesszimizmus lesz a vers fő hangvétele, hangulata. A haláltudat és az életösztön viaskodik a költeményben. A meghatározó erő a béke- és a szabadságvágy.

Az ***Ötödik eclogát*** 1943 novemberében Bálint György költő emlékére írta. A természeti kép az emberi érzést, a baráti gyöngédséget eleveníti meg. A Hatodik ecloga egy töredék.

A ***Hetedik ecloga*** a **bori lágerben** írt első költeménye volt, s a költő környezetének bemutatásával indul. Szemlélődik lassan, mindent leír pontosan. A „lírai hős” alaphelyzetét mutatja be, hogy cselekedni nem tud, mert rab. A szögesdrót, a tönkkerítés, az őrszem mind a bezártságot jelzi, szinte az olvasó köré csavarva azt. A vers a zord valóság, és az édes álomképek körül forog. A rabság ellen gyógyír a szabadság, és ezt a foglyok csak az álmaikban érezhetik át. Ott jelenik meg az áhított otthoni táj, a béke és nyugalom. A költő leírja, hogy ébren *„jó hírt vár, szép asszonyi szót, szabad emberi sorsot/s várja a véget, a sűrü homályba bukót, a csodákat.”* minden rab. Mikor álmodnak, akkor tulajdonképpen ezeket élik át Radnóti és a többi rab. Az idill és a pusztulás képeit vetíti ki. Amikor írja a verset, csak ő van ébren, nem jön az álom.

*„Csak én ülök ébren,/féligszítt cigarettát érzek a számban a csókod/íze helyett és nem jön az álom, az enyhetadó, mert/nem tudok én meghalni se, élni se nélküled immár.”*

Az utolsó 4 sor a versben egy szerelmi vallomás a feleségéhez, Fannihoz, hisz neki írta a verset.

A költő utolsó időszakában született az *Á la recherche*, hexameterekben írva, ötsoros versszakokba rendezve. Az *Erőltetett menet* viszont 13-14 szótagos **nibelungizált alexandrin**okból áll.

**nibelungizált alexandrin:** Walter von der Vogelweide által először használt sorfaj, mely 13-14 szótagos, közepén kihagyással rendelkezik. (cezúra)

Szenvedésének egyes állomásait a ***Razglednicák*** örökítik meg. A szerb szó magyarul **képeslapot** jelent, s versek Radnóti **naplóversei** közé sorolhatók (*Bori notesz*) Dokumentumjellegük elsődleges: egy halálba tántorgó ember, egy kivételes érzékenységű és erkölcsű költő feljegyzései.

Az ***1. razglednica*** pontos, külső helyrajzot ad a háborús világról: *"út nyerítve hőköl és sörényes ég szalad".* Amilyen zűrzavaros a külső világ, olyan nagy a költő belső rendje, a hitves alakja köré kristályosodó nyugalom képe is.

A ***2. razglednica*** az "erőltetett menet" egyik állomását rögzíti, és Radnóti idilli hangján szól. A második mondat a pásztorlánykával és a birkanyájjal olyan "felhőtlen" képet fest, amely a háborútól érintetlen, szinte időtlen derűt sugároz.

A ***3. razglednica*** első két sora nem rímel, és az alliterációk is félelmetesek - egyik sem hangzik "szépen", a förtelmes jelző melletti halál nem hívogató, szó hangalakja is elveszti dallamosságát.

Az utolsó, ***4. razglednicában*** szereplő német mondathoz történet kapcsolódik. Radnótival együtt menetelt Lorsi Miklós hegedűművész, akit október 6-án ölt meg az egyik SS katona, miután elvette hegedűjét. Az első lövés nem ölte meg a művészt, ekkor hangzott fel a "Der sprigt noch auf" (Ez még felkel), s dördült el a második lövés. Lorsi hegedűjének elpattant húrját idézi a razglednica második sora.

1944. november 8-án szekérre ülhetett, de a győri kórházak nem vették át a sebesülteket, nem volt hely sehol. 1944. november 4-én **Abda község** határában két osztrák SS katona segítségével gödröt ásatnak és agyonlövik a foglyokat: Radnóti Miklóst és 21 társát. 1946-ban jelent meg a háborús évek termése **Tajtékos ég** címmel, 1948-ban pedig napvilágot látott Radnóti gyűjteményes kötete.

Láthatjuk tehát, hogy Radnóti Miklós költészete számos műfaji és formai változáson ment keresztül alkotóévei során.